CELEX: 32017D0074
Language: sk
Date: 2016-11-25 00:00:00
Title: Vykonávacie rozhodnutie Komisie (EÚ) 2017/74 z 25. novembra 2016, ktorým sa stanovuje spoločná značkovacia látka na daňové účely pre plynové oleje a kerozín [oznámené pod číslom C(2016) 7546]

14.1.2017   
            
            
               SK
            
            
               Úradný vestník Európskej únie
            
            
               L 10/7
            
         VYKONÁVACIE ROZHODNUTIE KOMISIE (EÚ) 2017/74
   z 25. novembra 2016,
   ktorým sa stanovuje spoločná značkovacia látka na daňové účely pre plynové oleje a kerozín
   
      
         [oznámené pod číslom C(2016) 7546]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 95/60/ES z 27. novembra 1995 o daňovom označovaní plynových olejov a petroleja (1), a najmä na jej článok 2 ods. 2,
   keďže:
   
               (1)
            
            
               Na zaistenie riadneho fungovania vnútorného trhu, a najmä na zabránenie daňovým únikom sa v smernici 95/60/ES stanovuje spoločný systém určenia plynových olejov patriacich pod číselný znak kombinovanej nomenklatúry (KN) 2710 00 69 a kerozínu (petroleja) patriaceho pod číselný znak KN 2710 00 55, ktoré boli prepustenie do voľného obehu s oslobodením od spotrebnej dane alebo na ktoré sa vzťahuje znížená sadzba spotrebnej dane. Prvý číselný znak bol rozdelený do číselných znakov KN 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 a 2710 20 19 tak, aby sa zohľadnil obsah síry v plynových olejoch a prítomnosť bionafty v plynových olejoch, a druhý sa previedol na číselný znak KN 2710 19 25 (2).
            
         
               (2)
            
            
               Vykonávacím rozhodnutím Komisie 2011/544/EÚ (3) bol výrobok s vedeckým názvom N-etyl-N-[2-(1-izobutoxyetoxy)etyl]-4-(fenylazo)anilín (Solvent Yellow 124) stanovený ako spoločná značkovacia látka na daňové účely stanovená smernicou 95/60/ES na označovanie plynových olejov a kerozínu, ktoré nie sú zaťažené plnou sadzbou dane uplatniteľnou na takéto energetické výrobky používané ako pohonné hmoty.
            
         
               (3)
            
            
               V článku 2 vykonávacieho rozhodnutia 2011/544/EÚ sa vyžaduje, aby bolo vykonávacie rozhodnutie preskúmané najneskôr do 31. decembra 2016 vzhľadom na technický vývoj v oblasti systému značkovacích látok a s prihliadnutím na nutnosť zamedziť podvodnému používaniu minerálnych olejov, ktoré sú oslobodené od spotrebnej dane alebo podliehajú zníženej sadzbe spotrebnej dane.
            
         
               (4)
            
            
               Ako súčasť procesu preskúmania Komisia uverejnila výzvu na vyjadrenie záujmu na navrhnutie výrobkov, ktoré budú vhodnou značkovacou látkou na daňové účely pre plynové oleje a kerozín (4). Komisia sa snaží identifikovať látku na označovanie, ktorá v porovnaní s látkou používanou v súčasnosti dosahuje lepšie výsledky, pokiaľ ide o súbor vopred vymedzených kritérií.
            
         
               (5)
            
            
               Keďže proces preskúmania ešte nebol ukončený, látka Solvent Yellow 124 by sa mala naďalej používať ako spoločná značkovacia látka na daňové účely v zmysle smernice 95/60/ES a podľa podmienok stanovených v uvedenej smernici.
            
         
               (6)
            
            
               Toto rozhodnutie nezbavuje žiadny podnik povinností, ktoré sa naň vzťahujú podľa článku 102 zmluvy.
            
         
               (7)
            
            
               S ohľadom na možnosti, ktoré ponúkne budúci vedecký vývoj, by sa mala stanoviť lehota na preskúmanie tohto rozhodnutia.
            
         
               (8)
            
            
               Kedykoľvek pred uplynutím tejto lehoty by sa malo uskutočniť preskúmanie tohto rozhodnutia, ak sa zistí, že používanie látky Solvent Yellow 124 vedie k daňovým únikom alebo spôsobuje škodlivé účinky na zdravie alebo životné prostredie, alebo ak Komisia identifikuje látku, ktorá dosahuje lepšie výsledky ako Solvent Yellow 124.
            
         
               (9)
            
            
               Vykonávacie rozhodnutie 2011/544/EÚ by sa preto malo nahradiť.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Výboru pre spotrebné dane,
            
         PRIJALA TOTO ROZHODNUTIE:
   Článok 1
   Spoločnou značkovacou látkou na daňové účely stanovenou v smernici 95/60/ES na označovanie všetkých typov plynových olejov patriacich pod číselné znaky KN 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 a 2710 20 19 a kerozínu patriaceho pod číselný znak KN 2710 19 25 je látka Solvent Yellow 124 uvedená v prílohe k tomuto rozhodnutiu.
   Členské štáty stanovia obsah značkovacej látky na úrovni najmenej 6 mg a najviac 9 mg na liter minerálneho oleja.
   Článok 2
   Toto rozhodnutie sa preskúma najneskôr do 31. decembra 2021, pričom sa zohľadní technický vývoj v oblasti systému značkovacích látok a nutnosť zamedziť podvodnému používaniu energetických výrobkov, ktoré sú oslobodené od spotrebnej dane alebo podliehajú zníženej sadzbe spotrebnej dane.
   Ak sa zistí, že používanie látky Solvent Yellow 124 vedie k daňovým únikom alebo spôsobuje škodlivé účinky na zdravie alebo životné prostredie, alebo ak Komisia identifikuje látku, ktorá dosahuje lepšie výsledky ako Solvent Yellow 124, vykoná sa preskúmanie skôr.
   Článok 3
   Vykonávacie rozhodnutie 2011/544/EÚ sa zrušuje.
   Článok 4
   Toto rozhodnutie je určené členským štátom.
   
      V Bruseli 25. novembra 2016
      
         
            Za Komisiu
         
         Pierre MOSCOVICI
         
            člen Komisie
         
      
   
   
      (1)  Ú. v. ES L 291, 6.12.1995, s. 46.
   
      (2)  Číselné znaky kombinovanej nomenklatúry sú tie, ktoré sú uvedené vo vykonávacom nariadení Komisie (EÚ) 2015/1754 zo 6. októbra 2015, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 285, 30.10.2015, s. 1).
   
      (3)  Vykonávacie rozhodnutie Komisie 2011/544/EÚ zo 16. septembra 2011 o ustanovení spoločnej značkovacej látky na daňové účely pre plynové oleje a kerozín (Ú. v. EÚ L 241, 17.9.2011, s. 31).
   
      (4)  Ú. v. EÚ C 299, 11.9.2015, p. 28.
   
      PRÍLOHA
      
                  1.
               
               
                  Identifikácia podľa indexu farieb: Solvent Yellow 124
                  
               
            
                  2.
               
               
                  Vedecký názov: N-etyl-N-[2-(1-izobutoxyetoxy)etyl]-4-(fenylazo)anilín.